2018. gada 7. augustā Noteikumi Nr. 480

Rīgā (prot. Nr. 37 33. §)

**Kārtība, kādā sniedz informāciju par maksu, ko piemēro**

**ar maksājumu kontiem saistītajiem pakalpojumiem**

Izdoti saskaņā ar

Maksājumu pakalpojumu un

elektroniskās naudas likuma

46.1 panta otro daļu

1. Noteikumi nosaka kārtību, kādā maksājumu pakalpojumu sniedzējs, kurš atver maksājumu kontu un piedāvā citus ar maksājumu kontu saistītus pakalpojumus atbilstoši Maksājumu pakalpojumu un elektroniskās naudas likuma 1. panta 1.1 punktam (turpmāk – maksājumu pakalpojumu sniedzējs), sniedz Patērētāju tiesību aizsardzības centram informāciju par maksu, ko tas piemēro Latvijas Republikas teritorijā patērētāju biežāk izmantojamiem ar maksājumu kontiem saistītiem pakalpojumiem (turpmāk – informācija), kā arī sniedzamās informācijas apjomu, saturu, iesniegšanas kārtību, termiņus un formu.

2. Maksājumu pakalpojumu sniedzējs – kredītiestāde, elektroniskās naudas iestāde, maksājumu iestāde un Eiropas Savienības dalībvalstī vai Eiropas Ekonomikas zonas valstī licencēta maksājumu iestāde, kas Maksājumu pakalpojumu un elektroniskās naudas likuma [31. pant](https://likumi.lv/doc.php?id=206634#p31)a pirmajā daļā noteiktajā kārtībā uzsākusi darbību Latvijā, – šo noteikumu pielikumā norādīto informāciju Patērētāju tiesību aizsardzības centram iekļaušanai maksājumu pakalpojumu cenu salīdzināšanas rīkā sniedz, nosūtot to uz oficiālo elektronisko pasta adresi.

3. Patērētāju tiesību aizsardzības centrs triju darbdienu laikā pēc informācijas saņemšanas to apkopo un iekļauj maksājumu pakalpojumu cenu salīdzināšanas rīkā.

4. Maksājumu pakalpojumu sniedzējs informāciju Patērētāju tiesību aizsardzības centram iekļaušanai maksājumu pakalpojumu cenu salīdzināšanas rīkā sniedz ne vēlāk kā līdz kārtējā gada 1. martam.

5. Ja patērētājiem tiek piedāvāts jauns ar maksājumu kontu saistīts pakalpojums, informāciju Patērētāju tiesību aizsardzības centram sniedz ar dienu, kad tiek uzsākta šī pakalpojuma piedāvāšana patērētājiem.

6. Ja iepriekš sniegtajā informācijā ir veiktas izmaiņas, maksājumu pakalpojumu sniedzējs par tām paziņo Patērētāju tiesību aizsardzības centram ne vēlāk kā divus mēnešus pirms šo izmaiņu piemērošanas, norādot termiņu, ar kuru izmaiņas stāsies spēkā.

7. Ja maksājumu pakalpojumu sniedzēja sniegtā informācija neatbilst šo noteikumu pielikumam, Patērētāju tiesību aizsardzības centrs triju darbdienu laikā pēc informācijas saņemšanas aicina to precizēt.

8. Maksājumu pakalpojumu sniedzējs pirmo reizi šo noteikumu 2., 4., 5. un 6. punktā minēto informāciju Patērētāju tiesību aizsardzības centram sniedz līdz 2019. gada 1. janvārim.

Ministru prezidents Māris Kučinskis

Finanšu ministre Dana Reizniece-Ozola